
ERILAISIA NÄKEMYKSIÄ MOLOTOV-RIBBENTROP-SOPIMUKSESTA
________________________________________________________
Historian oppiaineen perusopetuksen päättöarvioinnin tukimateriaali

ALOITUS
Tehtävässä oppilaat tutkivat nykypäivän uutisia liittyen Neuvostoliiton ja natsi-Saksan vuonna 1939 solmimaan Molotov-Ribbentrop-sopimukseen. Tehtävä edellyttää, että oppilailla on taustatiedot sopimuksesta sekä lähteissä mainittujen kahden valtion keskinäisestä suhteesta. Opettajan harkinnassa on, missä vaiheessa lukuvuotta arviointi suoritetaan. Tällä on vaikutusta esimerkiksi erinomaisessa vastauksessa esitettyyn arviointitasoon. Halutessaan tehtävää voi eriyttää ylöspäin esimerkiksi vaatimalla yhden lisälähteen käyttöä lähteiden selittämiseksi.
Ensimmäisen lähde pohjautuu Venäjän presidentti Vladimir Putinin kesäkuussa 2020 The National Interest -aikakausilehdessä julkaistuun esseeseen, jossa hän kirjoittaa Molotov-Ribbentrop-sopimuksen olleen kansainvälisen oikeuden mukainen ja tapahtuneen yhteisymmärryksessä. Toinen lähde on seuraavana päivänä julkaistu uutinen, jossa Viron ulkoministeri Urmas Reinsalu syyttää presidentti Putinia valehtelusta.
Arvioinnin kohteena on T10 Historiallisten tulkintojen selittäminen ja niiden luotettavuuden arvioiminen.


ERILAISIA NÄKEMYKSIÄ MOLOTOV-RIBBENTROP-SOPIMUKSESTA
OPPILAAN OHJE

1. Lue lähteet yksi ja kaksi seuraavilta sivuilta. 

2. Pohdi esimerkiksi seuraavia kysymyksiä. Kirjoita havainnot esimerkiksi vihkoosi.
a. Missä, miksi ja milloin lähde on julkaistu? 
b. Kuka on lähteen keskeisin henkilö? Minkälainen on tämän henkilön asema?
c. Miten lähteen henkilöiden asema voi mahdollisesti vaikuttaa heidän näkökulmiinsa?
d. Minkälaisia näkökulmia ja perusteluita lähteiden henkilöt esittävät?
e. Miten lähteet suhteutuvat toisiinsa?

3. Arvioitava vastaus:
Miksi ja miten historiallista tietoa Baltian miehityksestä voidaan nykypäivänäkin käyttää eri tavoin?
Kirjoita vastauksesi opettajan antamalle vastauslomakkeelle. Käytä hyväksesi edellisessä kohdassa keräämiäsi havaintoja. Viittaa esimerkein vastauksesi lähteisiin.
	















LÄHTEET
LÄHDE 1
Vladimir Putin: Baltian miehitys oli kansainvälisen oikeuden mukainen
CALLE KOSKELA | 19.06.2020 | 12:33- päivitetty 19.06.2020 | 14:56
(Verkkouutiset.fi)
Historiantutkija tyrmää presidentin väitteet.
Venäjän presidentti Vladimir Putin puolustaa Neuvostoliiton ja natsi-Saksan vuonna 1939 solmimaa Molotov-Ribbentrop-sopimusta, jossa Saksa tunnusti myös Suomen osaksi Neuvostoliiton etupiiriä. Lisäksi Putin kuvailee Baltian maiden neuvostomiehityksen tapahtuneen ”yhteisymmärryksessä”.
Putin kirjoittaa aiheesta yhdysvaltalaisen aikakauslehti The National Interestin torstaina julkaisemassa esseessä.
”Toisen maailmansodan 75-vuotispäivän todelliset opetukset”-otsikoitu essee ilmestyy Venäjän valmistautuessa koronan takia kesäkuulle siirrettyn voitonpäivän paraatiin. Esseessä Putin arvostelee kovin sanoin länsimaita niiden natsi-Saksaa kohtaan 1930-luvulla harjoittamasta ”myönnytyspolitiikasta”.
Tämän politiikan huipentumana presidentti pitää vuonna 1938 solmittua Münchenin sopimusta, jota Putin luonnehtii ”petokseksi”.
– Münchenin petos oli Neuvostoliitolle osoitus siitä, että länsimaat sopisivat turvallisuuskysymyksistä ottamatta sen intressejä huomioon. Itse asiassa ne voisivat jopa muodostaa neuvostovastaisen rintaman, jos tarvetta olisi, Putin kirjoittaa.
Putinin mukaan Neuvostoliitto oli viimeisiä Saksan kanssa hyökkäämättömyyssopimuksen solmineita eurooppalaisia valtioita. Vaikka ”(Josif) Stalinia ja hänen kätyreitään voidaan oikeutetusti syyttää useista asioista”, solmivat he natsien kanssa sopimuksen voittaakseen aikaa maansa puolustuksen vahvistamiseksi, Putin väittää.
Puolan itäosien miehittäminen ei myöskään ollut Neuvostoliiton alkuperäinen suunnitelma, presidentti kirjoittaa.
Putin syyttää eurooppalaisia poliitikkoja, ja etenkin Puolaa, Münchenin sopimuksen lakaisemisesta maton alle.
– Länsimaat eivät ole vielä julkistaneet kaikkia natsien kanssa laatimiaan sopimuksia, Putin vihjailee.
Baltian maiden miehitys tapahtui Putinin mukaan ”yhteisymmärryksessä” sekä ”kansainvälistä oikeutta kunnioittaen”.
Historiantutkijat kuitenkin tyrmäävät Putinin esittämät teesit. Historioitsija Sergey Radchenkon mukaan Putinin essee on ”raakaa propagandaa”.
– Jos Putin olisi historioitsija, ei tämä artikkeli olisi koskaan läpäissyt vertaisarviointia. Mutta hän ei ole. Hän pyrkii ainoastaan luomaan historiallista narratiivia, joka tukisi suuruudentavoittelua hänen pyrkiessä vakiinnuttamaan valtaansa.
– Joten minulta peukku alaspäin, valitettavasti, Radchenko kirjoittaa twitterissä.

LÄHDE 2
Viron ulkoministeri: Vladimir Putin valehtelee
MATTI LEPISTÖ | 20.06.2020 | 11:07- päivitetty 20.06.2020 | 13:48
(verkkouutiset.fi)
Urmas Reinsalun mukaan Baltian maat liitettiin laittomasti Neuvostoliittoon.
Venäjän presidentti Vladimir Putin kirjoitti The National Interest -lehdessä julkaistussa esseessään, että Baltian maiden liittäminen Neuvostoliittoon tapahtui ”yhteisymmärryksessä” ja ”kansainvälistä oikeutta kunnioittaen”.
Viron ulkoministeri Urmas Reinsalu tyrmää Venäjän presidentin näkemyksen. Hänen mukaansa Putin valehtelee.
– Nämä väitteet ovat kokonaan valheita ja tuomitsen ne täysin, Reinsalu kirjoittaa Facebookissa.
– On erittäin kyynistä esittää tällaisia väitteitä juuri sillä viikolla, jolloin tuli kuluneeksi 80 vuotta Baltian maiden laittoman miehityksen alkamisesta, hän jatkaa.
Baltian maissa vietettiin 17. kesäkuuta neuvostomiehityksen alkamisen 80-vuotismuistotilaisuuksia. Miehitys tapahtui erilaisten ankarien painostusvaiheiden jälkeen. Kymmeniä tuhansia Baltian maiden kansalaisia kyyditettiin myöhemmin karjavaunuissa Siperiaan.
– Se on synkkä päivä historiassamme, ehkä kaikista synkin, Reinsalu sanoo miehityksen alkamispäivästä.
– Venäjän virallinen historiankäsitys propagoi jatkuvasti narratiivia, että liityimme vapaaehtoisesti Neuvostoliittoon. Se on räikeä valhe.

	Oppilas antaa ohjatusti jonkin esimerkin, miten Vladimir Putin tai Urmas Reinsalu käyttävät historia oman näkökulmansa perusteluun. Oppilas osaa ohjatusti antaa jonkin selityksen joko Vladimir Putinin tai Urmas Reinsalun mielipiteelle.

Oppilas kuvailee, miten Vladimir Putin tai Urmas Reinsalu käyttävät historia oman näkökulmansa perusteluun. Oppilas kuvailee, miten Vladimir Putinin tai Urmas Reinsalun tausta vaikuttaa heidän näkökulmaansa. Oppilas tukee näkemyksiään esimerkein vähintään toisesta lähteestä.

Oppilas kuvailee, miten sekä Vladimir Putin että Urmas Reinsalu käyttävät historiaa oman näkökulmiensa perusteluihin. Oppilas kuvailee, miten Vladimir Putinin ja Urmas Reinsalun taustat vaikuttaa heidän näkökulmiinsa. Oppilas tukee näkemyksiään esimerkein molemmista lähteistä.

Oppilas selittää, miten ja miksi sekä Vladimir Putin että Urmas Reinsalu käyttävät historiaa oman näkökulmiensa perusteluihin. Oppilas selittää, miten Vladimir Putinin ja Urmas Reinsalun taustat vaikuttavat heidän näkökulmiinsa. Oppilas tukee näkemyksiään usein esimerkein molemmista lähteistä. 



